钦定古今图书集成/明伦汇编/官常典/第480卷 > 皮景和
## 钦定古今图书集成/明伦汇编/官常典/第480卷 > 皮景和

按《北齐书》本传：“景和，琅邪下邳人也。父庆宾，魏淮南
王开府中兵参军事。正光中，因使怀朔，遇世乱，遂家
广宁之石门县。景和少通敏，善骑射。初以亲信事高
祖，后补亲信副都督。武定二年，征步落稽。世宗疑贼
有伏兵，令景和将五六骑，深入一谷中，值贼百馀人，
便共格战。景和射数十人，莫不应弦而倒。高祖尝令”
景和射一野豕，一箭而获之，深见嗟赏。除库直正都
督。天保初，授假节、通州刺史，封永宁县开国子。后从
袭厍莫奚，加左右大都督。又从度黄龙，征契丹，定稽
胡。寻从讨茹茹主庵罗辰于陉北，又从平茹茹馀烬。
景和趫捷有武用，每有战功。十年，食安乐郡干。乾明
元年，除武卫将军，兼给事黄门侍郎。肃宗作相，以本
官摄大丞相府从事中郎。大宁元年，除仪同三司、散
骑常侍、武卫大将军，寻加开府。二年，出为梁州刺史三年，突厥围逼晋阳，令景和驰驿赴京，督领后军赴
并州。未到间，贼已退，仍除领左右大将军，食齐郡干，
又除并省五兵尚书。天统元年，迁殿中尚书。二年，除
侍中。景和于武职之中，兼长吏事，又性识均平，故频
有美授。周通好之后，冠盖往来，常令景和对接，每与
使人同射，百发百中，甚见推重。武平中，诏狱多令中
黄门等监治，恒令景和按覆，据理执正，由是过无枉
滥。后除特进、中领军，封广汉郡开国公。又随斛律光
率众西讨，克姚、白亭二城，别封永宁郡开国公。又除
领军将军。又从军拔宜阳城，封开封郡开国公。琅邪
王之杀和士开也，兵指西阙，内外惶惑，莫知所为。景
和请后主出千秋门自号令。事平，除尚书右仆射、赵
州刺史。寻迁河南行台尚书右仆射、洛州刺史。陈将
吴明彻寇淮南，令景和率众拒之。除领军大将军，封
文城郡王，转食高阳郡干。军至祖口，值土人陈暄等
作乱，景和平之。又有阳平人郑子饶，诈依佛道，设斋
会，用米面不多，供赡甚广。密从《地藏》渐出饼饭，愚人
以为神力，见信于魏卫之间，将为逆乱。谋泄，掩讨漏
逸，乃潜度河，聚众数千，自号“长乐王。”已破乘氏县，又
欲袭西兖州城。景和自南兖州遣骑数百击破之，斩
首二千馀级，生擒子饶，送“京师烹之。”及吴明彻围寿
阳，敕令景和与贺拔伏恩等赴救。景和以尉《破胡》军
始丧败，怯懦不敢进，顿兵淮口，频有敕使催促，然始
度淮。属寿阳已陷，狼狈北还，器械军资，大致遗失。陈
将萧摩诃率步骑于淮北仓陵城截之，景和得整旅
逆战，摩诃退归。是时拒吴明彻者多致倾覆，唯景和
全军而还。由是获赏。除尚书令，别封西河郡开国公，
赐钱二十万，酒米十车。时陈人声将度淮，令景和停
军西兖州，为拒守节度。武平六年病卒，年五十五。赠
侍中、使持节、都督定常朔幽定平六州诸军事、太尉
公、录尚书事、定州刺史。